Document ID: 32008D0048

KOMISJONI OTSUS,
20. detsember 2007
millega muudetakse otsust 2004/407/EÜ, milles käsitletakse Euroopa Parlamendi ja nõukogu määruse (EÜ) nr 1774/2002 kohaseid üleminekuaja sanitaar- ja sertifitseerimiseeskirju seoses fotograafilise želatiini importimisega teatavatest kolmandatest riikidest
(teatavaks tehtud numbri K(2007) 6487 all)
(Ainult inglis-, prantsus- ja hollandikeelne tekst on autentsed)
(2008/48/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 4 lõiget 4 ja artikli 32 lõiget 1,
ning arvestades järgmist:
(1)
Määrusega (EÜ) nr 1774/2002 on keelatud loomsete kõrvalsaaduste ja töödeldud toodete import ühendusse ja transiit läbi ühenduse, välja arvatud juhul, kui see toimub nimetatud määruse kohaselt.
(2)
Komisjoni otsuses 2004/407/EÜ (2) on sätestatud, et erandina määrusega (EÜ) nr 1774/2002 sätestatud keelust lubavad Belgia, Prantsusmaa, Luksemburg, Madalmaad ja Ühendkuningriik importida kõnealuse määruse kohaselt 1. kategooria materjaliks liigitatud veiste selgroogu sisaldavast materjalist toodetud ja üksnes fototööstuses kasutamiseks ettenähtud želatiini (fotograafiline želatiin) vastavalt kõnealuses otsuses sätestatud tingimustele.
(3)
Prantsusmaa on teavitanud komisjoni asjaolust, et Châlon sur Saône’is asuv Kodaki tehas ei impordi enam otsuse 2004/407/EÜ alusel fotograafilist želatiini Jaapanist ja USAst.
(4)
Lisaks tuleb otsuses 2004/407/EÜ sätestatud näidisveterinaarsertifikaadi vorm viia kooskõlla ühtse veterinaariaalase elektroonilise süsteemiga TRACES, mis võeti kasutusele komisjoni otsusega 2004/292/EÜ. (3)
(5)
Otsust 2004/407/EÜ tuleks seega vastavalt muuta.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2004/407/EÜ muudetakse järgmiselt.
1)
Artikkel 1 asendatakse järgmisega:
„Artikkel 1
Fotograafilise želatiini importimisega seotud erand
Erandina määruse (EÜ) nr 1774/2002 artikli 29 lõikest 1 lubavad Belgia, Luksemburg, Madalmaad ja Ühendkuningriik importida kõnealuse määruse kohaselt 1. kategooria materjaliks liigitatud veiste selgroogu sisaldavast materjalist toodetud ja üksnes fototööstuses kasutamiseks ettenähtud želatiini (fotograafiline želatiin) vastavalt käesolevas otsuses sätestatud tingimustele.”
2)
Artikkel 7 asendatakse järgmisega:
„Artikkel 7
Käesoleva otsuse järgimine asjaomase liikmesriigi poolt
Asjaomased liikmesriigid võtavad viivitamata vajalikud meetmed käesoleva otsuse järgimiseks ning avaldavad need. Liikmesriigid teavitavad sellest viivitamata komisjoni.”
3)
I ja III lisa muudetakse vastavalt käesoleva otsuse lisale.
Artikkel 2
Käesolevat otsust kohaldatakse alates 1. jaanuarist 2008.
Artikkel 3
Käesolev otsus on adresseeritud Belgia Kuningriigile, Prantsuse Vabariigile, Luksemburgi Suurhertsogiriigile, Madalmaade Kuningriigile ning Suurbritannia ja Põhja-Iiri Ühendkuningriigile.
Brüssel, 20. detsember 2007

Labels: 1
17
0
3
6